ອົບພະຍົບກຳປູເຈຍ ໄດ້ຮັບສັນຊາດຫວຽດນາມ
ອົງການຂ້າຫລວງໃຫຍ່ວ່າດ້ວຍອົບພະຍົບສະຫະປະຊາຊາດ ກ່າວວ່າ ອົບພະຍົບ ກຳປູເຈຍ287 ຄົນໄດ້ຮັບສັນຊາດຫວຽດນາມ ແລະສ່ວນທີ່ຍັງເຫລືອ ຈະໄດ້ຮັບ ໃນທ້າຍປີນີ້
ອົງການອົບພະຍົບຂອງສະຫະປະຊາຊາດກ່າວໃນວັນອັງຄານສັບປະດາຜ່ານມານີ້ວ່າ ລັດຖະບານຫວຽດນາມໄດ້ເອົາບາດກ້າວທີ່ເປັນການບຸກເບີກໄປສູ່ການຍຸດຕິ ສະຖານະພາບການເປັນຄົນບໍ່ມີປະເທດ ຂອງປະຊາຊົນຫລາຍພັນຄົນ ທີ່ເຄີຍເປັນອົບພະຍົບມາຈາກກຳປູເຈຍ ອົງການຂ້າຫລວງໃຫຍ່ວ່າດ້ວຍອົບພະຍົບຂອງສະຫະ ປະຊາຊາດ ກ່າວວ່າພວກອົບພະຍົບຈຳນວນຫລາຍກວ່າ 2ພັນຄົນ ຈະໄດ້ຮັບສັນຊາດ ເປັນພົນລະເມືອງຫວຽດນາມພາຍໃນທ້າຍປີນີ້ ອົງການຂ້າຫລວງໃຫຍ່ວ່າດ້ວຍອົບພະຍົບຂອງສະຫະປະຊາຊາດ ກ່າວວ່າພວກທີ່ໄດ້ຮັບເຄາະຮ້າຍ ຈາກການປົກຄອງແບບຜະເດັດການຂອງ Pol Pot ທີ່ກຳປູເຈຍ ຈຳນວນ 2357 ຄົນໄດ້ດຳລົງຊີວິດ ແບບບໍ່ມີປະເທດ ຢູ່ໃນຫວຽດ ນາມມາເປັນເວລາດົນກວ່າ 3 ທົດສະວັດ ທ່ານ Adrian Edwards ໂຄສົກປະຈຳອົງການຂ້າຫລວງໃຫຍ່ວ່າດ້ວຍອົບພະຍົບຂອງສະຫະປະຊາຊາດ ຫລື UNHCR ກ່າວວ່າ ບັດນີ້ສະພາວະທີ່ບໍ່ແນ່ນອນດັ່ງກ່າວ ໄດ້ໝົດໄປແລ້ວສຳລັບພວກອະດີດອົບພະຍົບ ຈຳນວນ 287 ຄົນ ທີ່ໄດ້ຮັບໃບສັນຊາດຂອງເຂົາເຈົ້າ ໃນພີທີມອບໃບສັນຊາດ ທີ່ກະຊວງຍຸຕິທຳ ທີ່ນະຄອນໂຫຈິມິນ ຊຶ່ງທ່ານ Ed-wards ກ່າວວ່າ ມັນເປັນຜົນສຳເລັດຂອງການດຳເນີນງານຮ່ວມກັນມາເປັນເວລາ 5 ປີ ລະຫວ່າງອົງການຂ້າຫລວງໃຫຍ່ວ່າດ້ວຍອົບພະຍົບ ສະຫະປະຊາຊາດແລະລັດຖະບານຫວຽດນາມ ທ່ານເວົ້າວ່າ ພວກອົບພະຍົບເຫລົ່ານີ້ທັງໝົດ ປາກພາສາຫວຽດນາມໄດ້ ແລະພວກເຂົາເຈົ້າທັງໝົດໄດ້ເຂົ້າຮ່ວມແລະປະກອບສ່ວນໃນສັງຄົມຫວຽດນາມຢ່າງສົມ ບູນແລ້ວ ທ່ານ Edwards ກ່າວຕໍ່ໄປວ່າ: "ປັດຈຸບັນນີ້ ຊາວກຳປູເຈຍເຫລົ່ານັ້ນມີສິດຊົມໃຊ້ສິດທິທັງໝົດຂອງການ ໄດ້ເປັນພົນລະ ເມືອງ ສຳລັບຢູ່ໃນຫວຽດນາມແລ້ວ ມັນໝາຍເຖິງການ ມີປຶ້ມສຳມະໂນຄົວທີ່ສຳຄັນ ທີ່ສຸດນັ້ນ ທີ່ຄວບຄຸມການພົວພັນຂອງປະຊາຊົນກັບລັດຖະບານ ພ້ອມດ້ວຍບັດປະຈຳຕົວປະຊາຊົນທີ່ລັດຖະບານອອກໃຫ້ ຊຶ່ງຖ້າມີເອກກະສານສຳຄັນສອງຢ່າງນີ້ແລ້ວ ພວກທີ່ໄດ້ເປັນພົນລະເມືອງໃໝ່ ກໍສາມາດຊື້ບ້ານໄດ້ ເຂົ້າຮຽນໃນມະຫາວິທະຍາໄລໄດ້ ແລະໄດ້ຮັບປະກັນໄພສຸຂະພາບແລະເງິນບຳນານໄດ້ ແລະສາມາດເຮັດໄດ້ ຫລາຍສິ່ງຫລາຍຢ່າງທີ່ງ່າຍໆ ທີ່ແຕ່ກ່ອນພວກເຂົາເຈົ້າບໍ່ສາມາດເຮັດໄດ້ ເຊັ່ນການເປັນເຈົ້າຂອງລົດຈັກໄດ້ ເປັນຕົ້ນ " ທ່ານ Edwards ໃຫ້ຂໍ້ສັງເກດວ່າ ພາຍໃນທ້າຍປີນີ້ພວກອະດີດອົບພະຍົບກຳປູເຈຍ 2070 ຄົນທ່ີຍັງເຫລືອນັ້ນ ກໍຈະໄດ້ຮັບໃບສັນຊາດຫວຽດນາມຂອງເຂົາເຈົ້າ ທ່ານ Edwards ໄດ້ກ່າວຊົມເຊີຍບາດກ້າວສຳຄັນອື່ນໆອີກ ທ່ີຫວຽດນາມໄດ້ດຳເນີນມາ ເພື່ອຍຸດຕິສະຖານະພາບ ໄຮ້ປະເທດຫລືບໍ່ມີສັນຊາດ ຂອງພວກອົບພະຍົບເຫລົ່ານີ້ ຊຶ່ງທ່ານ Edwards ອະທິບາຍວ່າ: "ເມື່ອປີກາຍນີ້ ລັດຖະບານຫວຽດນາມໄດ້ປະກາດໃຊ້ກົດໝາຍ ເພື່ອຖົມຊ່ອງຫວ່າງທີ່ເຮັດໃຫ້ພວກແມ່ຍິງຫວຽດນາມຫລາຍພັນຄົນ ທີ່ແຕ່ງງານໄປກັບຊາຍຊາວຕ່າງດ້າວ ແລ້ວປະຢ່າຮ້າງກັນໃນເວລາຕໍ່ມາ ຕ້ອງກາຍເປັນຄົນໄຮ້ປະເທດນັ້ນ ເວລານີ້ສະຖານະການດັ່ງກ່າວນີ້ໄດ້ຖືກແກ້ໄຂໃຫ້ດີຂຶ້ນແລ້ວໂດຍສ່ວນໃຫຍ່ ແລະພວກແມ່ຍິງເຫລົ່ານັ້ນກັບລູກໆຂອງພວກ ເຂົາເຈົ້າສ່ວນຫລາຍ ກໍກຳລັງຈະໄດ້ຮັບສັນຊາດຫວຽດນາມ " ການຕໍ່ສູ້ເພື່ອພວກທ່ີບໍ່ມີປະເທດຫລືບໍ່ມີສັນຊາດນີ້ ເປັນນຶ່ງໃນບັນດາບູລິມະສິດສູງສຸດຂອງອົງການອົບພະຍົບຂອງສະຫະປະຊາຊາດ ຫລື UNHCR ທີ່ເວົ້າວ່າ ປະຊາຊົນຈຳນວນ12 ລ້ານຄົນ ທີ່ບໍ່ມີປະເທດຫລືສັນຊາດໃນທົ່ວໂລກ ແມ່ນບໍ່ມີສິດທິຫຍັງເລີຍ ແລະດຳລົງຊີວິດ ເກືອບວ່າຢູ່ໃນເງົາມືດ ບໍ່ສາມາດທີ່ຈະຍົກຍ້າຍໄປມາໄດ້ຢ່າງເສລີ ຫລືເຂົ້າປະກອບສ່ວນໃນ ສັງຄົມ ຫລືໄດ້ຊົມໃຊ້ຜົນປະໂຫຍດດ້ານສັງຄົມທໍາມະດາ ທີ່ພົນລະເມືອງຂອງປະເທດນຶ່ງໆ ມີສິດໄດ້ຊົມໃຊ້ນັ້ນ